三謠 朱藤謠
作者：白居易
朝代：唐

paragraphs: 朱藤朱藤，溫如紅玉，直如朱繩。
自我得爾以爲杖，大有裨於股肱。
前年左選，東南萬里。
交遊別我於國門，親友送我於滻水。
登高山兮車倒輪摧，渡漢水兮馬跙蹄開。
中途不進，部曲多迴。
唯此朱藤，實隨我來。
瘴癘之鄉，無人之地。
扶衛衰病，驅訶魑魅。
吾獨一身，賴爾爲二。
或水或陸，自北徂南。
泥黏雪滑，足力不堪。
吾本兩足，得爾爲三。
紫霄峰頭，黃石巖下。
松門石磴，不通輿馬。
吾與爾披雲撥水，環山繞野。
二年蹋徧匡廬間，未嘗一步而相捨。
雖有佳子弟，良友朋。
扶危助蹇，不如朱藤。
嗟乎！窮既若是，通復何如？
吾不以常杖待爾，爾勿以常人望吾。
朱藤朱藤，吾雖青雲之上，黃泥之下，誓不棄爾於斯須。